NARIADENIE KOMISIE (ES) č. 473/2008
z 29. mája 2008,
ktorým sa mení a dopĺňa nariadenie Európskeho parlamentu a Rady (ES) č. 2037/2000, pokiaľ ide o úpravu číselných znakov KN pre určité látky, ktoré poškodzujú ozónovú vrstvu, a zmesi obsahujúce látky, ktoré poškodzujú ozónovú vrstvu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2037/2000 z 29. júna 2000 o látkach, ktoré poškodzujú ozónovú vrstvu (1), a najmä na jeho článok 6 ods. 5,
keďže:
(1)
V kombinovanej nomenklatúre na rok 2007 ustanovenej v nariadení Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (2), zmenenom a doplnenom nariadením Komisie (ES) č. 1214/2007 (3), sa zmenili a doplnili číselné znaky kombinovanej nomenklatúry (číselné znaky KN) určitých látok a výrobkov.
(2)
V prílohe IV k nariadeniu (ES) č. 2037/2000 o látkach, ktoré poškodzujú ozónovú vrstvu, a zmesiach obsahujúcich látky, ktoré poškodzujú ozónovú vrstvu, sa uvádzajú odkazy na niektoré z týchto číselných znakov KN, ktoré boli zmenené a doplnené nariadením (ES) č. 1214/2007. Je preto potrebné túto prílohu upraviť. S prihliadnutím na počet potrebných zmien je z dôvodu jasnosti lepšie nahradiť celú prílohu.
(3)
Nariadenie (ES) č. 2037/2000 by sa preto malo zodpovedajúcim spôsobom zmeniť a doplniť.
(4)
Nariadenie (ES) č. 1214/2007 nadobudlo účinnosť 1. januára 2008, a preto by sa toto nariadenie malo uplatňovať od toho istého dátumu.
(5)
Opatrenia stanovené v tomto nariadení sú v súlade so stanoviskom výboru, ktorý bol zriadený podľa článku 18 ods. 1 nariadenia (ES) č. 2037/2000,
PRIJALA TOTO NARIADENIE:
Článok 1
Príloha IV k nariadeniu (ES) č. 2037/2000 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. januára 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. mája 2008